
	Mērķis un būtība
	Saskaņā ar Latvijas Bankas likuma 38. panta otrajā daļā noteikto Latvijas Banka organizē euro apgrozības monētu, tostarp euro piemiņas monētu, un kolekcijas monētu dizaina izveidi, izgatavošanu un piegādi, kā arī emitē tās, ievērojot Eiropas Savienības tiesību aktus un Eiropas Centrālās bankas apstiprinātu euro monētu emisijas daudzumu.
Ņemot vērā Latvijas Bankas padomes apstiprinātajā Latvijas Bankas euro kolekcijas un piemiņas monētu un apgrozības monētu komplektu izlaides programmā 2026. gadam paredzēto, Latvijas Banka plāno 2026. gada decembrī emitēt Annas Brigaderes pasaku tēliem veltīto euro kolekcijas monētu ar nosaukumu "Maija un Paija" (turpmāk – Monēta) 5 euro nominālvērtībā.
Lai noteiktu Monētas pārdošanas cenu, izstrādāts Latvijas Bankas noteikumu "Grozījums Latvijas Bankas 2022. gada 19. decembra noteikumos Nr. 236 "Latvijas Bankas maksas pakalpojumu cenrādis skaidrās naudas jomā"" projekts (turpmāk – Projekts).
Projektā paredzēts, ka atbilstoši Latvijas Bankas likuma 42. panta pirmajā daļā un Eiropas Parlamenta un Padomes 2012. gada 4. jūlija Regulas (ES) Nr. 651/2012 par euro monētu emisiju 5. panta 3. punktā noteiktajām Latvijas Bankas tiesībām, kā arī, ņemot vērā Eiropas Komisijas 2010. gada 22. marta Ieteikumu 2010/191/ES par euro banknošu un monētu likumīgā maksāšanas līdzekļa statusa darbības jomu un ietekmi 10. punktu, Monētas pārdošanas cena pārsniedz Monētas nominālvērtību. Monēta ir paredzēta kolekcionēšanai, un tā netiek emitēta ar mērķi to lietot kā maksāšanas līdzekli. Monētas īpašo pazīmju (īpašs dizains un iesaiņojums, kā arī no euro apgrozības monētām atšķirīga nominālvērtība, krāsa, metāls, izmērs un svars) dēļ to ir viegli atšķirt no euro apgrozības monētām.
Monētas pārdošanas cena noteikta, ņemot vērā ar Monētas izgatavošanu un emisiju saistītos Latvijas Bankas izdevumus (t. sk. metāla cenu un Monētas kaltuves pakalpojumu izmaksas) un Latvijas Bankas mērķi gūt ienākumus tādā apmērā, kas segtu ar monētu izlaides programmu saistītos izdevumus.

	Leģitīmais mērķis
	Projekts sagatavots saskaņā ar Latvijas Bankas likuma 21. panta otro daļu, lai saistībā ar plānoto Monētas emisiju veiktu nepieciešamos grozījumus Latvijas Bankas 2022. gada 19. decembra noteikumos Nr. 236 "Latvijas Bankas maksas pakalpojumu cenrādis skaidrās naudas jomā".
Projektā paredzētā maksas pakalpojuma – Monētas pārdošanas – sniegšanas nepieciešamība izriet no citos tiesību aktos noteiktajiem Latvijas Bankas uzdevumiem.

	Samērīgums
	Projektā paredzētais Latvijas Bankas maksas pakalpojums – Monētas pārdošana – nav tāds, kura sniegšana vai nesniegšana varētu ietekmēt privātpersonu pamattiesības.
Jebkurā gadījumā Projektā noteikto maksas pakalpojumu apmērs ir samērīgs, jo numismātikas monētu pārdošanas cenu Latvijas Banka nosaka tādā apmērā, lai gūtu ienākumus, kas sedz ar monētu izlaides programmu saistītos izdevumus.

	Spēkā stāšanās
	Noteikumi stāsies spēkā nākamajā dienā pēc to publicēšanas oficiālajā izdevumā "Latvijas Vēstnesis".
Monētu faktiski iegādāties Latvijas Bankas klienti varēs tikai pēc Monētas emisijas, par ko lemj Latvijas Bankas prezidents.

	Ietekme uz Latvijas Bankas budžetu
	Ietekme uz Latvijas Bankas budžetu ir neitrāla (ieņēmumi segs izdevumus). Ieņēmumi no Monētas pārdošanas iekļauti Latvijas Bankas 2026. gada budžetā. Ar Monētas izgatavošanu un emisiju saistītie izdevumi iekļauti Latvijas Bankas 2026. gada budžetā.

	Administratīvā sloga un izmaksu novērtējums (tirgus dalībniekiem)
	Projekts nepalielina administratīvo slogu Latvijas Bankas klientiem, kuri iegādājas Monētu.
Projekts neveido izmaksu slogu sabiedrībai vai tirgus dalībniekiem, jo Projektā paredzēto Latvijas Bankas maksas pakalpojumu saņemšana nav obligāti nepieciešama personas pamattiesību īstenošanai.

	Saistītie dokumenti
	Nav.

	Saskaņošana ar Eiropas Centrālo banku
	Projektu nav nepieciešams saskaņot ar Eiropas Centrālo banku.

	Saskaņošana ar citām publiskām un privātām personām
	Noteikumu projekts tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to bija iespējama sabiedrības līdzdalība līdz 2026. gada 6. novembrim.

	Saskaņošanas rezultāti
	Sabiedrības līdzdalības rezultātā par noteikumu projektu netika saņemti iebildumi vai priekšlikumi. Līdz ar to noteikumu projekts saskaņots bez priekšlikumiem vai iebildumiem.



